b'\n_START_ARTICLE_\nEgekilde\n_START_SECTION_\nHistorie\n_START_PARAGRAPH_\nI midten af 2000\'erne vedtog Royal Unibrew en ny strategi omkring salg af mineral- og kildevand i Danmark. I forvejen importerede og distribuerede bryggeriet det italienske m\xc3\xa6rke San Benedetto og svenske Raml\xc3\xb6sa. Aftalen med italienerne blev opsagt, mens distributionen af Raml\xc3\xb6sa overgik til Carlsberg Group, som allerede i 2001 havde k\xc3\xb8bt m\xc3\xa6rket._NEWLINE_Den 1. januar 2006 introducerede Royal Unibrew deres eget kildevandsm\xc3\xa6rke, Egekilde, efter at de to andre var fjernet fra sortimentet. Den udkom i fire forskellige flaskest\xc3\xb8rrelser, uden og med kulsyre, hvor varianten med brus ogs\xc3\xa5 kom i en udgave med citrusolie._NEWLINE_I 2012 blev produktionen af Egekilde CO\xe2\x82\x82-neutral.\n_START_SECTION_\nVandet\n_START_PARAGRAPH_\nBryggeriet havde if\xc3\xb8lge en pressemeddelelse brugt det meste af 2005 til at unders\xc3\xb8ge vand i Sverige og Danmark. Valget faldt p\xc3\xa5 dets egen grundvandsboring fra 1999 i skoven Gammel Dyrehave lige nordvest for Faxe p\xc3\xa5 Sydsj\xc3\xa6lland. Her kunne grundvandet bruges som drikkevand, og er over 100 \xc3\xa5r om at l\xc3\xb8be igennem grundvandsmagasinet, inden det bliver tappet. Boringen var blevet etableret 8. marts 1999 af br\xc3\xb8ndborer Thomas Br\xc3\xb8ker fra Holb\xc3\xa6k for Faxe Bryggeri f\xc3\xa5 kilometer derfra, og var ogs\xc3\xa5 det sted hvor Egekilde skulle tappes p\xc3\xa5 flaske. Royal Unibrew omtaler i markedsf\xc3\xb8ringen af Egekilde boringen for "Egekilden"._NEWLINE_Boringen havde af GEUS f\xc3\xa5et det officielle nummer 217.913. Den g\xc3\xa5r 81 meter ned i jorden, og over til Dalby-Rode Vandv\xc3\xa6rks boring nummer 217.789 f\xc3\xa5 kilometer derfra i nordvestlig retning, ved landsbyerne Dalby og Rode.\n_START_SECTION_\nVarianter\n_START_PARAGRAPH_\nSiden lanceringen i 2006 med tre varianter, er der blevet produceret udgaver med smag af traneb\xc3\xa6r, bl\xc3\xa5b\xc3\xa6r/granat\xc3\xa6ble, hindb\xc3\xa6r/rabarber, \xc3\xa6ble/kiwifrugt, lime/mynte, fersken/jasmin og p\xc3\xa6re.'